Document ID: 32007D0005

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 1ης Ιανουαρίου 2007
για τον καθορισμό της σειράς κατά την οποία ασκείται η προεδρία του Συμβουλίου
(2007/5/ΕΚ, Ευρατόμ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 203 δεύτερο εδάφιο,
τη συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 116 δεύτερο εδάφιο,
τη συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 41 παράγραφος 1,
Εκτιμώντας τα ακόλουθα:
(1)
Με την απόφαση 2005/902/ΕΚ, Ευρατόμ (1), το Συμβούλιο όρισε τη σειρά άσκησης της προεδρίας του Συμβουλίου από τα κράτη μέλη της Ευρωπαϊκής Ένωσης την 1η Ιανουαρίου 2006.
(2)
Η Ευρωπαϊκή Ένωση διευρύνεται την 1η Ιανουαρίου 2007 με την προσχώρηση δύο νέων κρατών μελών.
(3)
Είναι συνεπώς σκόπιμο να ορισθεί η σειρά με την οποία θα ασκείται η προεδρία του Συμβουλίου από τα κράτη μέλη, συμπεριλαμβανομένων των νέων κρατών μελών, και να εκδοθεί νέα απόφαση που θα αντικαταστήσει την απόφαση 2005/902/ΕΚ, Ευρατόμ,
ΑΠΟΦΑΣΙΖΕΙ:
Άρθρο 1
1. Η σειρά κατά την οποία τα κράτη μέλη καλούνται να ασκήσουν την προεδρία του Συμβουλίου από 1ης Ιανουαρίου 2007 ορίζεται στο παράρτημα.
2. Το Συμβούλιο, αποφασίζοντας ομόφωνα κατόπιν πρότασης των ενδιαφερομένων κρατών μελών, μπορεί να αποφασίσει ότι κάποιο κράτος μέλος θα ασκήσει την προεδρία σε άλλη χρονική στιγμή από την αναγραφόμενη στο παράρτημα.
Άρθρο 2
Η παρούσα απόφαση αρχίζει να ισχύει την 1η Ιανουαρίου 2007.
Η απόφαση 2005/902/ΕΚ, Ευρατόμ καταργείται.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 1 Ιανουαρίου 2007.

Labels: 10
18
15